Valokuvaaja Pekka Rautiainen on joutunut outoon tilanteeseen.

Liigapeleissä kuvaajana toiminut Rautiainen huomasi Vaasan jäähallissa mainosjulisteen, jossa oli käytetty hänen ottamaansa kuvaa. Mieheltä ei oltu kuitenkaan kyselty lupaa kuvan käyttämiseen. Niinpä hän päätti kysäistä Liigalta, mistä hommassa oikein oli kyse.

Liiga syytti kuitenkin julisteesta Sportia, jonka jäähallista juliste löytyi. Tämä siitäkin huolimatta, että julisteessa kuvan päälle oli tällätty valtava Liigan logo.

Liiga ei myöskään pitänyt siitä, että sitä syytettiin kuvan luvattomasta käytöstä. Niinpä Liiga päätti lätkäistä Rautiaiselle porttikiellon kaikkiin jäähalleihin.

- Ei ole läppä vaan eilen minulle ja liigaseuroille kirjallisesti on näin ilmoitettu. Pyysin toimitusjohtajaa sähköpostitse vahvistamaan tämän alaisensa antaman tuomion vielä, Rautiainen kertoo Facebookissa.

Porttikiellon antoi Liigan vastaava tuottaja Juha Huhta, joka kommentoi aiemmin asiaa Twitterissä näin.

- kiitos pekka rautiainen asiattomasta reklamaatiostasi. Liigalla ei ole mitään tekemistä kyseisen kuvan kanssa.

Juttua muokattu 18.2. klo 7:47. Huhta ei poistanut tviittiään, vaikka aiemmin niin uutisoimmekin.